Woody Allen

Woody Allen, de nome real Allan Stewart Konigsberg  ye un direutor, guionista y actor d'Estaos Xuníos. 

 Biografía 
Nació nel barriu de Brooklyn, en Nueva York. Ye un de los direutores y guionistes cimeros de la cinematografía d'anguaño. Provién d'una familia acomodada xudía. De guaḥe deprendió a tocar el violín, colo qu'entamó la so faceta musical, conocida pol so trabayu na banda sonora de les sos películes. Gran aficionáu al Jazz, ye intérprete de clarinete y fizo delles xires cola so banda The New Orleans Jazz Band.

Allen entamó la su carrera como guionista pa otros humoristes a los 16 años. Compatibilizó esos trabayos colos sos estudios na Universidá de Nueva York y nel City College, onde entamó cursos de cinematografía y comunicación que nun finara. A los 19 años, casóse cola estudiante de filosofía Harlene Rosen, de la que se divorció en 1957, xustu nel añu en qu'algamó'l so primer premiu Emmy polos sos trabayos pa televisión, especialmente nel programa "The Ed Sullivan Show" y "The tonight show".

Hacia 1960 entamó una carrera en solitariu na qu'afitó la so imaxe "neurótica y pesimista". Les sos apaiciones na televisión y en dellos clubs fixéronlu abondu conocíu . El so primer trabayu en cine foi'l guión de "What's new Pussycat?" en 1965, a lo que-y siguió el so esperimentu de "metraxe atopáu" con "What's up, Tiger Lily?", na que-y punxu diálogos a una película filmada en Xapón.

En 1967 apaeció tamién na parodia inspirada nel personaxe James Bond, "Casino Royale".
Dos años depués dirixe'l so primer trabayu como direutor, guionista y actor: "Take the money and run", a la que-y siguieron delles comedies qu'acabaron por convertir el so personaxe nun iconu de la comedia. A mediaos de la década de 1970, les sos películes entamen a amosar inquietúes como la filosofía, l'amor, la muerte... Esta etapa tien como obres cimeres "Annie Hall" (1977), el drama "Interiores", el so trabayu como actor na traxicomedia sobre les llistes negres nel Hollywood de los 50 "The front", o la ganadora de tres Premios Óscar "Hannah and Her Sisters", ente otres.

Na década de los 80 les sos películes algamaron mayor ésitu y nótase la influencia del cine européu (Ingmar Bergman, Fritz Lang o Federico Fellini, ente otres referencies), lo que lu convirtió nun direutor enforma más apreciáu n'Europa que nel su propio país. Hacia 1990 entama una nueva etapa con comedies mas intrescedentes. "Everyone Says I Love You" o "Mighty Aphrodite" son un exemplu.
Esta etapa coincide con un momentu perdifícil na esfera privada. La so muyer, la actriz Mia Farrow, déxalu dempués d'asoleyase la rellación qu'Allen caltuviera, y caltién, cola fía adoptada de Farrow, Soon-Yi Previn, de 16 años. Esto fizo qu'Allen pasara por una acusación de pederastia que dempués archivóse (Allen enxamás viviera con Previn una rellación padre-fía).
Esti episodiu tuvo'l so reflexu nel film "Husbands and Wives", onde Allen y Farrow representaben a una pareya de bien d'años que se desanicia pola atraición que'l siente per una estudiante ventiañera.
A la fin, Allen y Previn casáronse nel 1997 y adoptaron dos fíes (Bechet Allen y Manzie Tio Allen en referencia a los músicos de Jazz Sidney Bechet y Manzie Johnson).

Pese a los problemes privaos, Allen siguió rodando casique una película añal. Nel 2000, algama un ésitu valoratible cola su primer película con Dreamworks, "Small time crooks". Pa entós, les películes d'Allen ya recauden abondo más n'Europa que nel so país.
Nel nuevu mileniu, Woody Allen yá ye un cineasta enforma consagráu col que nun dubien en rebaxar el so caché dellos de los más reputaos actores y actrices de Hollywood.

La so vieyera coincide tamién con cambios nes sos apaiciones en públicu. Asina, dempués de los atentaos del 11 de setiembre en Nueva York, en 2002 presentóse per primer vegada na gala d'entrega de los premios Óscar de Hollywood nun homenaxe a la so ciudá. Esi mesmu añu, asistió n'Uviéu a la entrega del premiu Príncipe d'Asturies de les artes, onde regresara nel 2005 pa participar nos actos del 25 aniversariu de la fundación qu'entrega los gallardones. Nesa visita, Allen confesóse ablucáu pola estatua que dende 2002 simula al direutor pasiando pel centru d'Uviéu. 

Nel 2005, Allen presentó'l so primer trabayu rodáu n'Europa, "Match Point", estrenáu nel festival de Cannes y producíu en Londres.

 Filmografía como actor 
 1965 : What's New, Pussycat?
 1967 : Casino Royale de John Huston, Ken Hughes, Robert Parrish, Joe McGrath, Val Guest
 1972 : Play it Again, Sam
 1976 : The Front
 1990 : Scenes From a Mall

 Filmografía como direutor 
 1966 : What's Up, Tiger Lily?
 1969 : Take the Money and Run
 1971 : Bananas
 1972 : Everything You Always Wanted to Know About Sex (But Were Afraid to Ask)
 1973 : Sleeper
 1975 : Love and Death
 1977 : Annie Hall
 1978 : Interiors
 1979 : Manhattan 
 1980 : Stardust Memories
 1982 : A Midsummer Night's Sex Comedy
 1983 : Zelig
 1984 : Broadway Danny Rose
 1985 : The Purple Rose of Cairo
 1986 : Hannah and Her Sisters
 1987 : Radio Days
 1987 : September
 1988 : Another Woman
 1989 : New York Stories
 1989 : Crimes and Misdemeanors
 1990 : Alice
 1992 : Shadows and Fog
 1992 : Husbands and Wives
 1993 : Manhattan Murder Mystery
 1994 : Bullets Over Broadway
 1995 : Mighty Aphrodite
 1996 : Everyone Says I Love You
 1997 : Deconstructing Harry
 1998 : Celebrity
 1999 : Sweet and Lowdown
 2000 : Small Time Crooks
 2001 : The Curse of the Jade Scorpion
 2002 : Hollywood Ending
 2003 : Anything Else
 2004 : Melinda & Melinda
 2005 : Match Point

 Bibliografía 
Getting Even (1971)
Without Feathers (1975)
Side Effects (1980)
Woody Allen on Woody Allen (1995)

 Referencies 

 Enllaces esternos 

Biografía 
Woody Allen Movies 
Woody Allen en celebritywonder.com, dellos escritos recientes atribuyíos a Woody Allen

Categoría:Actores y actrices d'Estaos Xuníos
Categoría:Direutores de cine d'Estaos Xuníos
Categoría:Guionistes de cine d'Estaos Xuníos
Categoría:Ganadores del premiu Óscar
Categoría:Premiu Princesa d'Asturies de les Artes